CELEX: 32016R1630
Language: el
Date: 2016-09-09 00:00:00
Title: Εκτελεστικός κανονισμός (ΕΕ) 2016/1630 της Επιτροπής, της 9ης Σεπτεμβρίου 2016, για τον καθορισμό εκτελεστικών τεχνικών προτύπων όσον αφορά τις διαδικασίες για την εφαρμογή του μεταβατικού μέτρου για την υποενότητα μετοχικού κινδύνου σύμφωνα με την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

10.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 243/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1630 ΤΗΣ ΕΠΙΤΡΟΠΉΣ
   της 9ης Σεπτεμβρίου 2016
   για τον καθορισμό εκτελεστικών τεχνικών προτύπων όσον αφορά τις διαδικασίες για την εφαρμογή του μεταβατικού μέτρου για την υποενότητα μετοχικού κινδύνου σύμφωνα με την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα II) (1), και ιδίως το άρθρο 308β παράγραφος 13 έκτο εδάφιο,
   Εκτιμώντας τα ακόλουθα:
   
               (1)
            
            
               Προκειμένου να καταστεί δυνατή η εφαρμογή του μεταβατικού μέτρου που προβλέπεται στο άρθρο 308β παράγραφος 13 της οδηγίας 2009/138/ΕΚ, οι ασφαλιστικές και αντασφαλιστικές επιχειρήσεις θα πρέπει να είναι σε θέση να αποδείξουν στις εποπτικές αρχές τους ότι η αγορά των μετοχικών τίτλων που υπόκεινται στο εν λόγω μεταβατικό μέτρο έλαβε χώρα την ή πριν από την 1η Ιανουαρίου 2016. Για τον σκοπό αυτό, οι ασφαλιστικές και αντασφαλιστικές επιχειρήσεις θα πρέπει να ακολουθούν ορισμένες διαδικασίες για τον κατάλληλο προσδιορισμό και τη δέουσα τεκμηρίωση των εν λόγω μετοχικών τίτλων.
            
         
               (2)
            
            
               Προκειμένου να διασφαλιστούν ομοιόμορφες συνθήκες και επαρκής έλεγχος της εφαρμογής του μεταβατικού μέτρου, οι ασφαλιστικές και αντασφαλιστικές επιχειρήσεις θα πρέπει να τηρούν αρχεία στα οποία να προσδιορίζονται τυχόν μεταβολές που επηρεάζουν το ποσό των μετοχικών τίτλων που υπόκεινται στο μεταβατικό μέτρο. Τα αρχεία αυτά θα πρέπει να επικαιροποιούνται κάθε φορά που υπολογίζονται οι κεφαλαιακές απαιτήσεις φερεγγυότητας σύμφωνα με την τυποποιημένη μέθοδο, προκειμένου να προσδιορίζονται οι μετοχικοί τίτλοι που υπόκεινται στο μεταβατικό μέτρο.
            
         
               (3)
            
            
               Για τους μετοχικούς τίτλους που κατέχονται μέσω οργανισμών συλλογικών επενδύσεων ή άλλων επενδύσεων υπό μορφή επενδυτικών κεφαλαίων, όταν η μέθοδος εξέτασης δεν είναι δυνατόν να εφαρμοστεί, το άρθρο 173 παράγραφος 2 του κατ' εξουσιοδότηση κανονισμού (ΕΕ) 2015/35 της Επιτροπής (2) ορίζει τη μεθοδολογία για τον προσδιορισμό του ποσού των μετοχικών τίτλων που αγοράστηκαν πριν από την 1η Ιανουαρίου 2016 και, ως εκ τούτου, δεν υπάρχει ανάγκη να εντοπίζεται η ημερομηνία αγοράς των εν λόγω μετοχικών τίτλων. Η σχετική ημερομηνία αγοράς που πρέπει να προσδιορίζεται και να τεκμηριώνεται θα πρέπει να είναι η ημερομηνία αγοράς των μεριδίων ή των μετοχών των εν λόγω οργανισμών συλλογικών επενδύσεων ή άλλων επενδύσεων υπό μορφή επενδυτικών κεφαλαίων.
            
         
               (4)
            
            
               Οι επιχειρήσεις θα πρέπει να περιλαμβάνουν στα αρχεία τους την ημερομηνία αγοράς των μετοχικών τίτλων, μεριδίων ή μετοχών στα οποία εφαρμόζεται το μεταβατικό μέτρο. Επιπλέον, θα πρέπει να τίθεται στη διάθεση της εποπτικής αρχής, κατόπιν αιτήματος, εκτενής τεκμηρίωση και πληροφορίες, προκειμένου να ελέγχεται ότι πληρούνται οι προϋποθέσεις εφαρμογής του μεταβατικού μέτρου.
            
         
               (5)
            
            
               Όταν οι ασφαλιστικές και αντασφαλιστικές επιχειρήσεις πωλούν μετοχικούς τίτλους, μερίδια ή μετοχές που αναφέρονται στο άρθρο 173 του κατ' εξουσιοδότηση κανονισμού (ΕΕ) 2015/35, και στη συνέχεια επαναγοράζουν μετοχικούς τίτλους, μερίδια ή μετοχές της ιδίας φύσεως μετά την 1η Ιανουαρίου 2016, το ποσό των μετοχικών τίτλων που υπόκεινται στο μεταβατικό μέτρο θα μειώνεται σε σύγκριση με το ποσό που προσδιορίστηκε αρχικά. Ως εκ τούτου, οι διαδικασίες που ακολουθούνται από την ασφαλιστική ή αντασφαλιστική επιχείρηση θα πρέπει να διασφαλίζουν ότι είναι δυνατή η διάκριση των μετοχικών τίτλων που εξακολουθούν να υπόκεινται στο μεταβατικό μέτρο, μετά την εν λόγω πρώτη πώληση και τις μεταγενέστερες αγορές μετοχικών τίτλων, μεριδίων ή μετοχών, από όλους τους υπόλοιπους μετοχικούς τίτλους, μερίδια ή μετοχές.
            
         
               (6)
            
            
               Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η Ευρωπαϊκή Αρχή Ασφαλίσεων και Επαγγελματικών Συντάξεων στην Επιτροπή.
            
         
               (7)
            
            
               Η Ευρωπαϊκή Αρχή Ασφαλίσεων και Επαγγελματικών Συντάξεων διεξήγαγε ανοικτές δημόσιες διαβουλεύσεις όσον αφορά τα σχέδια εκτελεστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας συμφεροντούχων ασφαλίσεων και αντασφαλίσεων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (3),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Εάν ο συντελεστής στάθμισης για την τυπική παράμετρο που αναφέρεται στο άρθρο 308β παράγραφος 13 πρώτο εδάφιο στοιχείο β) της οδηγίας 2009/138/ΕΚ είναι μικρότερος από 100 %, οι ασφαλιστικές και αντασφαλιστικές επιχειρήσεις τηρούν αρχείο των μετοχικών τίτλων που αναφέρονται στο άρθρο 173 του κατ' εξουσιοδότηση κανονισμού (ΕΕ) 2015/35, καθώς και των ημερομηνιών αγοράς τους. Στις περιπτώσεις που οι εν λόγω μετοχικοί τίτλοι κατέχονται εντός οργανισμού συλλογικών επενδύσεων και άλλων επενδύσεων υπό μορφή επενδυτικών κεφαλαίων και η μέθοδος εξέτασης δεν είναι δυνατόν να εφαρμοστεί, οι επιχειρήσεις τηρούν μόνον αρχείο των μεριδίων ή των μετοχών του οργανισμού συλλογικών επενδύσεων ή των άλλων επενδύσεων υπό μορφή επενδυτικών κεφαλαίων στα οποία εφαρμόζεται το άρθρο 173 παράγραφος 2, καθώς και των ημερομηνιών αγοράς τους.
   2.   Οι ασφαλιστικές και αντασφαλιστικές επιχειρήσεις παρέχουν στην εποπτική αρχή όλες τις αναγκαίες πληροφορίες που αφορούν τους μετοχικούς τίτλους, τα μερίδια και τις μετοχές, καθώς και αποδεικτικά στοιχεία σχετικά με την ημερομηνία αγοράς, κατόπιν αιτήματος.
   3.   Τα αρχεία που αναφέρονται στην παράγραφο 1 επικαιροποιούνται κάθε φορά που η ασφαλιστική ή αντασφαλιστική επιχείρηση υπολογίζει τις κεφαλαιακές απαιτήσεις φερεγγυότητας, κάνοντας χρήση του μεταβατικού μέτρου που προβλέπεται στο άρθρο 308β παράγραφος 13 της οδηγίας 2009/138/ΕΚ.
   4.   Όταν οι ασφαλιστικές και αντασφαλιστικές επιχειρήσεις πωλούν μετοχικούς τίτλους, μερίδια ή μετοχές που αναφέρονται στην παράγραφο 1 τα οποία αγοράστηκαν την ή πριν από την 1η Ιανουαρίου 2016, και στη συνέχεια αγοράζουν μετοχικούς τίτλους, μερίδια ή μετοχές της ιδίας φύσεως μετά την 1η Ιανουαρίου 2016, οι ασφαλιστικές και αντασφαλιστικές επιχειρήσεις εξασφαλίζουν ότι οι υπόλοιποι μετοχικοί τίτλοι, μερίδια ή μετοχές που αγοράστηκαν την ή πριν από την 1η Ιανουαρίου 2016 μπορούν να προσδιοριστούν σύμφωνα με την παράγραφο 1.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Σεπτεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 335 της 17.12.2009, σ. 1.
   
      (2)  Κατ' εξουσιοδότηση κανονισμός (ΕΕ) 2015/35 της Επιτροπής, της 10ης Οκτωβρίου 2014, για τη συμπλήρωση της οδηγίας 2009/138/ΕΚ του Ευρωπαϊκού Κοινοβουλίου και του Συμβουλίου σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα II) (ΕΕ L 12 της 17.1.2015, σ. 1).
   
      (3)  Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).